
	Κυπριακό Συνταγματικό Δίκαιο Θεμελιώδης Δικαιώματα και Ελευθερίες
του Δρος Κώστα Παρασκευά
στο Σπίτι της Κύπρου 

Την Τρίτη 26 Μαΐου 2015 το Τμήμα Νομικής του Πανεπιστημίου Κύπρου και ο εκδοτικός οίκος ΝΟΜΙΚΗ ΒΙΒΛΙΟΘΗΚΗ διοργάνωσαν στο Σπίτι της Κύπρου την παρουσίαση του βιβλίου Κυπριακό Συνταγματικό Δίκαιο Θεμελιώδης Δικαιώματα και Ελευθερίες του Δρος Κώστα Παρασκευά, Λέκτορα Δημοσίου Δικαίου του  Τμήματος Νομικής του Πανεπιστημίου Κύπρου, Δικηγόρου.

Η Μορφωτικός Σύμβουλος κ. Μαρία Παναγίδου καλωσόρισε τους παρευρισκομένους και στη συνέχεια απηύθυναν χαιρετισμό ο Επιτετραμένος της Πρεσβείας της Κυπριακής Δημοκρατίας κ. Μιχάλης Καραγιώργης, η Κοσμήτορας της Νομικής Σχολής του Πανεπιστημίου Αθηνών, Καθηγήτρια κ. Διονυσία Καλλινίκου και ο Αναπληρωτής Καθηγητής, Πρόεδρος του Τμήματος Νομικής του Πανεπιστημίου  Κύπρου, Διευθυντής της σειράς «Κυπριακό Δίκαιο: Θεωρία και Πράξη» κ. Νικήτας Χατζημιχαήλ.


Με μια ευσύνοπτη παρουσίαση του βιβλίου ξεκίνησε την ομιλία του ο Επίτιμος Αντιπρόεδρος του Συμβουλίου της Επικρατείας, Ομότιμος Καθηγητής Συνταγματικού Δικαίου του Πανεπιστημίου Θράκης κ. Πέτρος Παραράς, επισημαίνοντας τις εύστοχες παρατηρήσεις και τις πολυσέλιδες αναλύσεις του συγγραφέα. Καταλήγοντας τόνισε ότι μέσα από τον ογκώδη τόμο αναδεικνύεται η σπουδαία δουλειά του Κώστα Παρασκευά, να παρουσιάσει αφ’ ενός τη γενική θεωρία των δικαιωμάτων των ανθρώπων με αδρές γραμμές, αναλυτικότατα δε την κατάφορη ερμηνεία των διατάξεων περί δικαιωμάτων του κυπριακού συντάγματος.

Στο πλαίσιο της παρουσίασης του βιβλίου πραγματοποιήθηκε συζήτηση με  θέμα Το Κυπριακό πρόβλημα ενώπιον των οργάνων του Στρασβούργου. Με εισηγήσεις τους συμμετείχαν ο κ. Χρήστος Πουργουρίδης, Δικηγόρος, πρ. Πρόεδρος Επιτροπής Νομικών Θεμάτων και Ανθρωπίνων Δικαιωμάτων της Κοινοβουλευτικής Συνέλευσης του Συμβουλίου της Ευρώπης με θέμα: Το κυπριακό πρόβλημα ενώπιον της Κοινοβουλευτικής Συνέλευσης του Συμβουλίου της Ευρώπης, ο κ. Κώστας Παρασκευάς, Λέκτορας Δημοσίου Δικαίου του Τμήματος Νομικής του Πανεπιστημίου Κύπρου, Δικηγόρο με θέμα: Η απόφαση του ΕΔΑΔ για δίκαια ικανοποίηση στην Τέταρτη Διακρατική Προσφυγή της Κύπρου εναντίον της Τουρκίας, ο κ. Πόλυς Πολυβίου, Δικηγόρος με θέμα: Η απόφαση του ΕΔΑΔ στην υπόθεση Δημόπουλος – Σκέψεις και Προβληματισμοί και ο κ. Αχιλλέας Δημητριάδης, Δικηγόρος, Πρόεδρος Επιτροπής Ανθρωπίνων Δικαιωμάτων του Παγκύπριου Δικηγορικού Συλλόγου με θέμα: Οι υποθέσεις αγνοουμένων ενώπιον του ΕΔΑΔ – Επιτροπή Αλήθειας.

Της συζήτησης προέδρευσε ο Ομότιμος Καθηγητής του Πανεπιστημίου Αθηνών, Πρόεδρος του Διοικητικού Δικαστηρίου του Συμβουλίου της Ευρώπης, πρ. Αντιπρόεδρος Ευρωπαϊκού Δικαστηρίου Ανθρωπίνων Δικαιωμάτων (ΕΔΑΔ) κ. Χρήστος Ροζάκης.

Μετά τις τοποθετήσεις των εισηγητών ακολούθησε συζήτηση με τη συμμετοχή του ακροατηρίου. 

